《和使君王子坚游邓氏天开图画韵》
宋代·程公许

春风满城开笑颜，使君明当出游山。东州山川北佳丽，凌云耀日季孟间。

紫丝步障元不要，飞槛层栏一凭眺。岁丰民乐征调宽，挟四老仙共舒啸。

使君吟肩李杜齐，落笔便觉三山低。招来倦客同赓载，韵险令我窘见挤。

烟霞风月无疆界，不忧寒具油侵坏。寄谢摩诘休苦心，使君诗是有声画。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。